Smernica Komisie
z 24. marca 1988,
ktorou sa prispôsobuje technickému pokroku smernica Rady 80/1269/EHS o aproximácii právnych predpisov členských štátov, týkajúcich sa výkonu motorov motorových vozidiel
(88/195/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 80/1269/EHS zo 16. decembra 1980 o aproximácii právnych predpisov členských štátov, týkajúcich sa výkonu motorov motorových vozidiel [1], najmä na jej článok 3,
keďže vzhľadom na získané skúsenosti a na stupeň poznania je teraz možné stanoviť presnejšie testovacie postupy uvedené v smernici 80/1269/EHS, a najmä ich zladiť s najnovším vývojom dosiahnutým v Európskej hospodárskej komisii Organizácie spojených národov a v Medzinárodnej organizácii pre normalizáciu (ISO);
keďže ustanovenia tejto smernice boli v súlade so stanoviskom Výboru na prispôsobenie smerníc odstraňujúcich technické bariéry obchodu v sektore motorových vozidiel technickému pokroku,
PRIJALA TÚTO SMERNICU:
Článok 1
Prílohy I a II smernice 80/1269/EHS sa menia a dopĺňajú podľa prílohy tejto smernice.
Článok 2
1. Od 1. apríla 1988 žiadny členský štát nesmie z dôvodov týkajúcich sa výkonu motora:
- zamietnuť, vzhľadom na typ motorového vozidla, udelenie EHS typového schválenia alebo kópie osvedčenia uvedeného v poslednej zarážke článku 10 ods.1 smernice Rady 70/156/EHS [2], alebo udelenie národného typového schválenia, alebo
- zakázať uvedenie vozidiel do prevádzky
ak výkon motora tohto typu vozidla alebo vozidiel bol stanovený v súlade so smernicou 80/1269/EHS, naposledy zmenenej a doplnenej touto smernicou.
2. Od 1. októbra 1988 členské štáty:
- nebudú vydávať kópiu osvedčenia určeného v poslednej zarážke článku 10 ods.1 smernice Rady 70/156/EHS pre typ vozidla, ktorého výkon motora nebol stanovený v súlade so smernicou 80/1269/EHS, naposledy zmenenej a doplnenej touto smernicou,
- môžu odmietnuť udeliť národného typové schválenie typu vozidla, ktorého výkon nebol stanovený v súlade so smernicou 80/1269/EHS, naposledy zmenenej a doplnenej touto smernicou.
3. Od 1. októbra 1992 členské štáty môžu zakázať prvé uvedenie do prevádzky vozidiel, ktorých výkon motora nebol stanovený v súlade so smernicou 80/1269/EHS, naposledy zmenenej a doplnenej touto smernicou.
Článok 3
Pred 1. aprílom 1988 členské štáty uvedú do účinnosti opatrenia potrebné na dosiahnutie súladu s touto smernicou. Bezodkladne o tom informujú Komisiu.
Článok 4
Táto smernica je adresovaná členským štátom.
V Bruseli 24. marca 1988